冬天已经到了,万物开始收藏,朔风变得凛冽。冬天给人的印象总是寒冷而萧索, 然而在诗词的世界里, 一遇见冬天,只让人觉得惊艳、温暖。 诗人笔下的冬日, 有梅雪、有火炉、有松竹、有茶香……
冬日最惬意的时光, 莫过于一家人围坐在火炉旁, 读着古人的诗,赏着窗外的雪。 让我们随着诗人的脚步, 感受冬日里不一样的温暖。
冬日平泉路晚归
唐-白居易
山路难行日易斜,烟村霜树欲栖鸦。
夜归不到应闲事,热饮三杯即是家。
冬日
宋-吴锡畴
日薄霜清水见沙,水边偶到野人家。
满阶风叶浑慵扫,为爱深红似落花。
冬日幽居
宋-金朋说
炉煨榾柮雪煎茶,松竹环居耐岁华。
窗外玉梅疏弄影,助人诗兴两三花。
冬日寄住庵僧
宋-释子淳
落叶积莓苔,柴扉半不开。
幽林云密覆,花鸟恨空来。
冬日出郊
宋-王之道
一鞭乘兴上山头,雨脚随风湿破裘。
冬日有情还可爱,忽开云雾见林丘。
冬日感怀
宋-舒岳祥
四十年前不畏老,酒豪踏雪买梅花。
如今七十愁年尽,远客匆匆梦到家。
冬日杂言
宋-薛嵎
古藤荒草乱成堆,自课园丁日日来。
只有梅花耐清苦,霜风枝上犯寒开。
都中冬日
宋-戴复古
脱却鹴裘付酒家,忍寒图得醉京华。
一冬天气如春暖,昨日街头卖杏花。
冬日
宋-陈藻
冬日何曾短,寒更有许长。
红炉那作伴,白发早还乡。
旧酒谁赊饮,新诗自写藏。
故人思不见,独绕野梅香。
冬日书事
宋-徐照
石缝敲冰水,凌寒自煮茶。
梅迟思闰月,梅远误春花。
贫喜田新长,吟令鬓已华。
城中寻小屋,岁晚欲移家。
冬日述怀
宋-华岳
寒入肌肤粟已生,银河冻合水无声。
梅花漏泄春先到,风色商量雪未成。
有愧何须问天理,无求方始合人情。
男儿未际风云会,辜负胸中十万兵。
浣溪沙-冬日喜晴
元-宋褧
万瓦轻霜爱日明。游丝来往似春晴。
幽禽弄暖百般声。
斑竹乍翻经夏箨,绿池犹泛过秋萍。
溪桥谁共探梅行。
冬日穆湖村居同蕴辉上人赋
明-秋潭舷公
买得渔蓑与钓纶,天寒日暮水无鳞。
浩歌一曲知何处,犬吠芦花不见人。
冬日道中
明-童冀
日落疏林度小桥,天寒岁晚路迢遥。
道人已是归心急,更为梅花住一宵。
冬日
明-顾源
平生未有惊人事,残病林间一老翁。
风雨小窗心似水,墨花轻染夜灯红。
冬日过山村
清-李宪皓
寂寂暮村侧,劳劳行客过。
山风归犊早,檐日聚人多。
野尽粟盈室,桥成冰在河。
孤征渐未已,积雪满前阿。
冬日杂咏
近代-宁调元
天时人事自相催,山意冲寒欲放梅。
世代飘零余到此,一生襟抱向谁开。
冬日
近现代-费墨娟
百事萦心岁暮时,朔风飒飒雨如丝。
人因惜静吟都减,帘畏侵寒卷故迟。
多病有方聊可治,长贫无术总难医。
近来觅得消愁法,一部南华一卷诗。